Paz Vizsla

Paz Vizsla — "Ulduz müharibələri" franşizasında, "Disney+" teleserialları olan "Mandalorlu" və "Boba Fettin kitabı"nda nümayiş edilən fiksiya personajı. O, teleserialın eyniadlı protaqonisti ilə birlikdə mandalorlu döyüşçü tayfasının üzvüdür. Paz əvvəlcə onunla toqquşur, lakin sonra Mandalorlunun "uşağ"ı Qalaktik imperiyanın qalıqlarından xilas etməkdə kömək olur. O, əcdadı Tarr Vizsla tərəfindən düzəldilmiş əfsanəvi işıq qılıncı tünd qılınca sahib olduğu üçün yenidən Mandalorlu ilə dalaşır. O, daha sonra "Mandalorlu" serialının üçüncü mövsümündə Bo-Katan Krayzı qoruyan zaman ölür.

Fiziki cəhətdən güclü və vüqarlı olan Paz iri miniqanabənzər blaster və reaktiv kürək çantası olan ağır piyada döyüşçüsüdür. Paz Vizsla "Mandalorlu" teleserialının yaradıcısı və şoumeni Con Favro tərəfindən səsləndirilmişdir. Favro həmçinin, "Ulduz müharibələri: Klon müharibələri" animasiya teleserialında eynisoyadlı Pre Vizslanı səsləndirmişdir. Vizsla "Ulduz müharibələri" kainatında ən böyük Mandalor klanlarından birinin adıdır. Paz Vizslanın canlı dublyoru kaskadyor və keçmiş qarışıq döyüş sənətçisi Teyt Fletçer olmuşdur. O, "Mandalorlu" teleserialının birinci mövsümündə fərqli bir obrazı da canlandırmışdır.

Paz Vizsla azarkeşlər və resenziyaçılar tərəfindən müsbət qarşılanmışdır. "Inverse" internet portalının yazıçısı Ceyk Klaynmen onu ekranda nisbətən az görünməsinə baxmayaraq, azarkeşlərin böyük təsir bağışlayan "sevimli personajı" adlandırmışdır. Bu personajın bir neçə heykəlcikləri və oyuncaqları hazırlanmış və satılmışdır. Personajın adı əvvəlcə ekranda və "Mandalorlu"nun birinci mövsümünün marketinq materiallarında "Paz Vizla" kimi səhv yazılmışdı. Bu, personajın "Boba Fettin kitabı" və "Mandalorlu" teleserialının üçüncü mövsümündə düzəldilmişdir.

 Nümayiş 
Paz Vizsla "Ulduz müharibələri" mövzulu "Mandalorlu" teleserialının birinci mövsümünün hadisələri zamanı Nevarro planetindəki gizli anklavda, Silahqayıranın rəhbərliyində olan tayfanın mandalorlu döyüşçülərindən biridir. Mandalorlular Qalaktik imperiya tərəfindən repressiya edildikdən sonra gizlənməyə başlamış, imperiya bu vaxta qədər gücünü itirsə də, onlar hələ də əvvəlki statuslarını bərpa edə bilməmişdilər. Paz iri miniqanabənzər blaster və reaktiv kürək çantası olan ağır piyada döyüşçüsüdür. O, "Fəsil 3: Günah" seriyasında nümayiş edilmişdir. Teleserialın protaqonisti, sadəcə olaraq "Mandalorlu" kimi tanınan kəllə ovçusu Mandalorlu Silahqayırana onun üçün yeni zireh hazırlasın deyə beskar poladını gətirəndə Paz qəzəblə poladın imperiyanın qalıqları tərəfindən təmin edildiyini deyir və Mandalorlunun imperatorun qüvvələri ilə əməkdaşlığına etiraz edir. Onlar qılınclarını çıxarır və nəticədə bir-birləri ilə vuruşmağa başlayırlar, lakin Silahqayıran müdaxilə etdikdə dayanırlar.

Seriyanın sonrakı hissəsində Mandalorlunun "uşaq" kimi tanınan gənc yadplanetlini imperiyanın qalıqlarından xilas etməsinin ardınca o, bir neçə kəllə ovçusunun hücumuna məruz qalır, aralarında Paz da olan bir neçə mandalorlu döyüşçü Mandalorluya kömək etmək üçün gizləndikləri yerdən çıxır və kəllə ovçularına hücum edir. Seriya Pazın öz reaktiv kürək çantasından istifadə edərək Mandalorlunun kosmik gəmisi ilə yanaşı uçması və uzaqlaşmazdan əvvəl Mandalorlu ilə sağollaşması ilə yekunlaşır. Bu Mandalor tayfası ifşa olunduqdan sonra imperator qüvvələri tərəfindən məhv edilir. Bununla belə, Silahqayıran bəzi döyüşçülərin planetdən qaçmış ola biləcəyini qeyd edir və bu, Pazın taleyini naməlum hala gətirir. Birinci mövsümün sonuncu seriyası olan "Fəsil 8: Bağışlanma"da öldürülən mandalorlu döyüşçülərə aid dəbilqələr göstərilir, lakin Pazın dəbilqəsi onların arasında olmur, bu da onun sağ qalması ehtimalını təklif edirdi.

Pazın sağ qalması "Boba Fettin kitabı" teleserialının "Fəsil 5: Mandalorlunun qayıtması" seriyasında təsdiqlənir. Burada o, Silahqayıran ilə birlikdə nəhəng kosmik stansiya şəhəri Qlavisin altında qurulmuş yeni anklava köçür. Mandalorlu yeni sığınacaqlarında onlara qoşulur və Silahqayırana Moff Gideonla mübarizədə qazandığı tünd qılıncı təqdim edir. Bu Mandalor planetində sülalə hakimiyyətini simvolizə edən, mandalorlu ceday Tarr Vizsla tərəfindən yaradılmış qədim işıq qılıncıdır və sahibinə Mandalor üzərində hakimiyyət iddiasını təmin edir. Paz öz əcdadının yaratdığı qılıncı qazanmaq üçün Mandalorluya meydan oxuyur, lakin o, bu dueli uduzur. Buna baxmayaraq, Mandalorlu daha əvvəl dəbilqəsini çıxardığını və bununla da andı pozduğunu etiraf edir. Beləliklə, Paz onu kafir adlandırır və ona tayfanı tərk etməsini əmr edir. Silahqayıran bunu dəstəkləyir, lakin Mandalorluya tünd qılıncı götürməyə icazə verir.

Paz Vizsla "Mandalorlu" teleserialının üçüncü mövsümündə geri dönür. "Fəsil 17: Mürtəd" epizodunda oğlu Raqnarın yeni bir gizli planetdə mandalorlu kimi təşəbbüs mərasimində iştirak edir, çünki onların anklavı bu planetə köçüb. "Fəsil 19: Döyüşçü" epizodunda Paz Bo-Katan Krayzın anklava qəbul edilməsinə və Din Carinin İnamı pozduğuna görə bağışlanmasına şahidlik edir. "Fəsil 20: Tapılmış" epizodunda Paz gənc təşəbbüsçülərin təlimini nəzarətdə saxlayan zaman Raqnar pterodaktilə bənzər bir məxluq tərəfindən qaçırılır. Paz və Carin reaktiv çantalarla məxluqu təqib edirlər, lakin yanacaqları tükənir. Bo-Katan məxluqu izləyir və xilasedici dəstə toplayır, Paz da bu dəstəyə qoşularaq onun dəstə lideri olmasını qəbul edir. Paz məxluqun yuvasında əsir düşür, lakin Krayz tərəfindən xilas edilir, Carin isə Raqnarı qurtarır. "Fəsil 23: Casuslar" epizodunda Gecə bayquşları və Gözətçinin övladları qəbilələri Mandaloru geri almaq üçün birləşir, planetin təmizlənməsindən sağ qalanlarla Böyük Döyməyə getməli olurlar, lakin döyüş dəstəsi Moff Gideonun qüvvələri tərəfindən pusquya salınır. Başqalarının qaçmasına imkan vermək üçün Paz təkbaşına pusquçulara qarşı mübarizə aparır və nəticədə Pretorian mühafizəçiləri tərəfindən öldürülür.

 Xarakteristika 
Paz Vizsla fiziki cəhətdən vüqarlıdır, böyük ucalıq və dəhşətli güc nümayiş etdirir. O, sərt və aqressiv xasiyyətə malikdir və döyüşdə yaxşıdır. Bu, onun "Fəsil 3: Günah" seriyasındakı klimaktik səhnədə effektiv olaraq bir neçə kəllə ovçularına hücum edərək onları məğlubiyyətə uğratması ilə müşahidə olunur. Paz israrlı və özünəinamlı şəxsiyyətə malikdir və tayfasındakı digər mandalorluların çoxundan daha açıqsözlüdür. "Space.com" internet portalından Skott Snouden onu "otaqdakı alfa mandalorlu" adlandırmışdır. Paz mandalorluları repressiya və məhv etdiyi üçün Qalaktik imperiyadan nifrət edir. Onun imperiyaya olan nifrəti o qədər dərindir ki, onlarla hər hansı əməkdaşlığa və ya əlaqəyə qarşı çıxır. Bu xüsusiyyət onu imperator qüvvələrindən könülsüz olaraq kəllə ovçuluğu tapşılıqlarını qəbul edən teleserialın protaqonisti Mandalorludan fərqləndirir. Bu, Mandalorlu və Paz arasında qısamüddətli fiziki qarşıdurmaya səbəb olur.

Bununla belə, Pazın imperiyaya qarşı nifrətini üstəyən şey onun Mandalor mədəniyyətinə və öz tayfasına olan hörmətidir. Tayfa başçısı Silahqayıran onlara mandalorluların əxlaq kodeksini və həyat tərzini xatırladanda onun Mandalorluya qarşı mübarizəsindən çəkilməyə hazır olması bunu sübut edir. Aralarında olan fikir ayrılıqlarına baxmayaraq, Paz və Mandalorlu bir-birlərinə qarşılıqlı hörmət nümayiş etdirirlər. Bu, onun "Fəsil 3: Günah" seriyasının axırında Mandalorluya kömək etmək üçün özü və tayfasını təhlükə altına qoymağa hazır olması ilə nümayiş olunur. Mandalorlu bu hərəkətin tayfanın anklavının ziyarətgahını riskə atdığını qeyd etdikdə, Paz klanın inancının bir tərkibi olan "Yol budur" ifadəsi ilə cavab verir. Bu, onun həm tayfaya, həm də Mandalorlunun özünə hörmətini vurğulayır. Snouden bunu "Mandalorlunun yoldaşları kəllə ovçusunun doğru şeyi etməsində ona kömək etmək üçün hər şeyi qurban verdiklərini göstərdiyindən səmimi bir emosional moment" adlandırmışdır. Paz və Mandalorlu arasındakı qarşılıqlı hörmət onlar seriyanın son səhnəsində yollarını ayırmazdan əvvəl Pazın Mandalorlu ilə sağollaşması ilə nümayiş edilir.

 Təsvir 

Paz Vizsla "Mandalorlu" teleserialının yaradıcısı və şoumeni Con Favro tərəfindən səsləndirilmişdir. Favro daha əvvəl "Ulduz müharibələri: Klon müharibələri" animasiya teleseriyasında Pre Vizsla adlı mandalorlu sərkərdəni səsləndirmişdi, lakin Paz və Pre arasında hər hansı əlaqənin olması naməlumdur. Kaskadyor və keçmiş qarışıq döyüş sənətçisi Teyt Fletçer Paz Vizslanın dublyoru olmuşdur. Onun üzü Pazın dəbilqəsinə görə görünmürdü. Fletçer həmçinin, mövsümün debüt seriyası olan "Fəsil 1: Mandalorlu"da rol almışdır. Burada o, bufetdə Mandalorlu ilə davaya girən adı açıqlanmayan bir kişini canlandırmışdır. Bu, Fletçerin teleserialın istehsal prosesinə qatıldığı zaman qəbul etdiyi rol idi və o, sonradan Paz Vizslanı canlandıracağından bixəbər idi. Fletçer Pazı "Mandalorluların kodeksinin daşıdığı vəhşiliyi və ləyaqəti həqiqətən göstərən ruhlandırıcı personaj" kimi təsvir etmişdir. Paz Vizslanın adı "Fəsil 3: Günah" seriyasında qeyd edilmir, lakin personajın adı yekun titrlərdə müəyyən olunur.

 Qəbul 
Paz Vizsla azarkeşlər və resenziyaçılar tərəfindən müsbət rəylər almışdır. "Inverse" internet portalının jurnalisti Ceyk Klaynmen onu ekranda nisbətən az görünməsinə baxmayaraq "azarkeşlərin böyük səs-küyə səbəb olan sevimli personajı" adlandırmış, xüsusi olaraq Mandalorlu ilə salamlaşmasını "ikonik" moment kimi qeyd etmişdir. "Epicstream" müəllifi Bayani Migel Akebedo onu "şübhəsiz ki, teleserialdakı ən yaddaqalan mandolardan biri" kimi təsvir etmişdir. "Gizmodo"dan Ceyms Vitbruk onu "sərt personaj" və teleserialın "bomba görünən adsız qəhrəmanı" adlandırmışdır. "Niner Times" yazıçısı Noa Houell personajı "sadəcə ən yaxşısı" adlandırmış, xüsusilə "Fəsil 3: Günah" seriyasında sonunda Paz və digər mandalorluların protaqonisti xilas etdiyi səhnəni yüksək qiymətləndirmişdir. İtan Andertonun "/Film" platformasında dərc etdiyi məqalə başlığı onu "Körpə Yoda olmayan yeni əla Mandalorlu personajı" kimi təsvir etmişdir. "HN Entertainment"dən Kristofer Mark Pazı "maraqlı yeni personaj" adlandırmış və onu yenidən görməyi ümid etdiyini qeyd etmişdir. "Space.com" jurnalisti Skott Snouden qeyd etmişdir ki, personaj "Boba Fett və Müharibə maşını arasındakı evliliyin məhsulu kimi görünür".

 Merçendayzinq 
Paz Vizslanın heykəlciyi "Hot Toys" tərəfindən satışa çıxarılmış, lakin burada o yalnız "Mandalorlu ağır piyada" şəklində təsvir edilmişdir. Heykəlcik  hündürlüyündədir ki, bu da "Ulduz müharibələri" mövzulu "Hot Toys" heykəlciklərinin əksəriyyətindən hündürdür. Bu heykəlciyin paketinə miniqan blasteri, alternativ əllər, bıçaq, üzərində dayansın deyə mövzulu baza və reaktiv kürək çantası üçün raket partlayışlarını təqlid edən xüsusi effekt elementləri kimi aksesuarlar daxildir. Bundan əlavə, 31 dekabr 2019-cu ildə Paz Vizsla "Funko Pop" heykəlciyinin satışa çıxarılacağı açıqlanmışdır. Həmçinin, "Hasbro" özünün "Ulduz müharibələri: Qara seriyası" oyuncaq xəttinin bir hissəsi olaraq  hündürlüyündən Paz heykəlciyini satışa çıxarmışdır.

 İstinadlar 

 Xarici keçidlər 


Kateqoriya:Mandalorlu personajları
Kateqoriya:Uydurma əsgərlər
Kateqoriya:Uydurma bıçaq döyüşçüləri
Kateqoriya:Uydurma nişançılar və snayperlər